《初秋夜坐寄王纹》
宋代·王称

轻飙生早凉，孤馆清兴发。桐阴落前墀，遥空瞰华月。

方此抱冲素，况值清境豁。浊酒聊自持，瑶琴弄应阕。

知音念乖阻，咫尺不可越。相思良未已，坐见曙河没。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。